Asukasyhdistys Rantaviiri on anonut lupaa järjestääkseen perinteisen laskiaisriehan Rantavitikantien päässä olevalla kaupungin parkkipaikalla. Ohjelmassa on lasten pyllymäkilaskua jokitörmällä. Lisäksi tarjotaan kuumaa mehua ja makkaranpaistoa jalaksilla olevalla grillillä.

Aiemmin lupa kahden tunnin pituisesta tapahtumasta on saatu nopeasti yhden viranomaisen toimesta. Enää se ei käy. Nyt on täytettävä netissä virallinen lupa-anomus, jotta saa yhdyskuntatekniikalta yleisen alueen käyttöluvan lupatunnuksineen.

Anojan pitää nyt 20 vuoden järjestämiskokemuksen jälkeen perehtyä lupaehtoihin, määriteltävä tarkka tapahtumapaikka ja lupatyyppi. Eikä tässä kaikki. Päätökseen tyytymätön voi luvasta tehdä kirjallisen oikaisuvaatimuksen kaupunginhallitukselle. Miten kaupunginhallitus reagoisi, jos läheinen naapuri edellyttäisi ”persmäen” siirtoa 20 metriä ylävirtaan päin. Luulisi kaupunginhallituksella olevan ratkottavanaan isompiakin murheita.

"Tästä ei puutu kuin kalastuskunnan, vesiensuojeluyhdistyksen ja Kemijoki Oy:n myönteinen päätös, Matkailun Edistämiskeskuksen suositus sekä verottajan huviverolupa."

Myönnetyssä tapahtumaluvassa mainitaan kaikki ne tahot, jotka valvovat pyllymäkitapahtumaa: yhdyskuntatekniikan rakennuspäällikkö, keskitettyjen palvelujen toimistosihteeri, Napapiirin Infran kunnossapitopäällikkö, yhdyskuntatekniikan metsätalousinsinööri, Lapin pelastuslaitos, Lapin poliisilaitoksen lupavalvonta, Lapin sairaanhoitopiirin ensihoitokeskus, kaksi yhdyskuntatekniikan lupainsinööriä, kaupunginpuutarhuri, yhdyskuntatekniikan palvelualuepäällikkö, ympäristövalvonnan ympäristötarkastaja, ympäristönhoidon terveystarkastaja, yhdyskuntatekniikan kunnossapitopäällikkö sekä pysäköintivalvonnan esimies.

Kaikille heille lupa on saatettu tiedoksi. Virkavaltaa pahimmillaan! Tästä ei puutu kuin kalastuskunnan, vesiensuojeluyhdistyksen ja Kemijoki Oy:n myönteinen päätös, Matkailun Edistämiskeskuksen suositus sekä verottajan huviverolupa.

Luvan saajan on muistettava hankkia poliisilaitokselta kokoontumislupa, äänentoistolaitteita käytettäessä meluilmoitus ympäristöterveydenhuollolle sekä tapahtumatiedotus alueen asiakkaille. Tietenkin vielä saatetaan vaatia tietty määrä virallisia järjestyksenvalvojia, hygieniapassin ja ensiapukoulutuksen suorittaneita.

Liukasta laskiaista Rantavitikan lapsille sekä innostusta näin riskialtista tapahtumaa vielä järjestävälle asukasyhdistykselle. Toivottavasti siellä voidaan heittää muutamat onnistuneet hashtagit.